**Side 20 sag nr. 3**

**Ballerup kriminalrets dom 29. marts 1979 i sag nr. S 586/1978**

*Anklagemyndigheden*mod *T1 - T3*

**3 års betinget fængsel for vandladning i brændstoftank på fly med havari og personskade til følge.**

**(Hovedresumé)**

T1, T2 og T3 - på gerningstidspunktet 16 år gamle havde ladet deres urin i en benzintank på et luftfartøj, der henstod på Skovlunde Flyveplads, hvilket bevirkede, at fartøjet - ca. 3 uger senere kort efter start fik motorstop, og piloten (ejeren) måtte foretage hastig nødlanding, hvorved fartøjet totalhavarerede, og piloten pådrog sig svære læsioner til dels med varige mén til følge, ligesom den passager kom til skade. De tiltalte idømtes i medfør af strfl. § 249, stk. 2, og § 252 hver især fængsel i 3 måneder - betinget af straffri vandel i en prøvetid på 2 år.

Af *Ballerup kriminalrets* sag S. 586/1978 fremgik, at T1, født 29. juni 1961, T2, født 21. februar 1962, og T3, født 30. september 1961, var tiltalt for overtrædelse af straffelovens § 249, stk. 2, og § 252 ved den 17. marts 1978 ca. kl. 23,30 på Skovlunde Flyveplads, Harrestrupvej, Skovlunde, af grov kådhed eller på lignende hensynsløs måde at have voldt nærliggende fare for nogens liv og førlighed, idet de i forening og efter fælles aftale lod deres urin i en benzintank på luftfartøj Piper PA 28-180 OYTOW, hvorefter de i den følgende tid undlod at gøre opmærksom på den fremkaldte faresituation, hvilket alt bevirkede, at det nævnte luftfartøj den 8. april 1978 ca. kl. 14,00 kort efter start fra flyvepladsen fik motorstop, og piloten og ejeren, A måtte foretage hastig nødlanding, hvorunder flyvemaskinen kolliderede med en lystmast på Ballerup Boulevard og, efter at venstre vinge ved sammenstødet var revet af, styrtede ned på en græsrabat tæt ved.

Ved styrtet totalhavarerede maskinen, og A tilføjedes brud af 6 ribben, en svær lungelæsion, læsion af halspulsåren og svær beskadigelse af venstre hjernehalvdel, som følge af hvilke livstruende skader A var hospitalsindlagt til den 24. maj 1978, hvorunder han var bevidstløs i 10 dage, efter hvilket han havde midlertidig total lammelse af højre side af kroppen, svære sprogforstyrrelser og nedsættelse af synet og varigere har fået nedsat funktion af højre arm og ben og en vis intellektuel forringelse. Endvidere tilføjedes der en passager B kvæstningssår i venstre tindingeregion og på venstre underben, samt brud i højre nøgleben.

De tiltalte nægter sig skyldige.

Det siges i kriminalrettens dom 29. marts 1979:

Efter de afgivne forklaringer findes det godtgjort, at de tiltalte den 17. marts 1978 kort før midnat efter fælles aftale i forening lod deres urin i det i sagen omhandlede luftfartøjs ene benzintank. Retten finder, at de tiltalte ikke kan have været uvidende om, at deres handling, der anses for foretaget i grov kådhed, måtte volde nærliggende fare for andres liv og førlighed. Selv om det må antages, at piloten ikke har foretaget tilstrækkelig dræning af luftfartøjets højre benzintank, og at der eventuelt har været en rest kondensvand i tanken, må det antages, at kondensvand og urin er løbet sammen og har samvirket om forvoldelsen af det omhandlede styrt, hvorved der påførtes A og B de anklageskriftet nævnte skader, der for A's vedkommende findes at kunne henføres under straffelovens § 249 stk. 2.

Som følge af det anførte findes de tiltalte skyldige i den rejste tiltale.

Straffen fastsættes for hver af de tiltalte efter straffelovens § 249, stk. 2, og § 252 til fængsel i 3 måneder.

Da det under hensyn til de tiltaltes unge alder og det om deres personlige forhold oplyste findes upåkrævet, at straffen kommer til fuldbyrdelse, bestemmes det i medfør at straffelovens 56 stk. 2, at fuldbyrdelsen udsættes og bortfalder efter forløbet af en prøvetid på 2 år under de nedenfor angivne betingelser.

(Straffri vandel i prøvetiden).

Karnov Group Denmark A/S · Nytorv 5 · 1450 København K · Telefon: 33 74 07 00 · salg.dk@karnovgroup.com